 NA BRIAN OCHARO MHUBIRI Paul Nthenge Mackenzie amepatikana na hatia ya kutumia filamu ambazo hazijakaguliwa na kuainishwa, mwanya ambao inadaiwa alitumia kuendeleza mafundisho ya kidini yenye itikadi kali. Hakimu Mkazi wa Malindi Onalo Olga alisema upande wa mashtaka ulithibitisha bila shaka yoyote mashtaka mawili ya kumiliki filamu ambazo hazijaainishwa, na kuendesha studio ya kurekodia filamu bila leseni zaidi ya shaka. “Mshukiwa amepatikana na hatia kwa mashtaka mawili ya kumiliki na kusambaza filamu kwa umma ambazo hazijachunguzwa na kuainishwa na Bodi ya Uainishaji wa Filamu Nchini (KFCB) na kuendesha studio ya kurekodi filamu na kutengeneza filamu bila leseni halali,” alisema hakimu. Hakimu huyo hata hivyo alimuachiliaa huru Mackenzie katika shtaka la kwanza ambapo alishtakiwa kwa kuchochea umma kukiuka sheria. Hapa, serikali ilidai kuwa Mackenzie alichochea watoto dhidi ya kuhudhuria shule na kutumia zaidi filamu hizo kuwachochea watu dhidi ya Wahindu, Wabudha, na Waislamu. “Upande wa mashtaka haujathibitisha shtaka hilo kwa kiwango kinachotakiwa kisheria, hivyo basi mshukiwa ameachiliwa kwa kosa la kwanza la uchochezi wa uvunjaji wa sheria,” alisema hakimu huyo. Mackenzie alikuwa amejitetea kwamba hajawahi kusababisha migogoro kati ya dini kupitia mahubiri yake, ambayo alisema yalilenga ujumbe wa nyakati za mwisho kwa wafuasi wake na wale waliojali kusikiliza. “Yaliyomo katika kanda ya DVD yalikuwa maudhui ya wachungaji na makanisa mbalimbali duniani kote. Nilikuwa na kituo cha runinga cha Kanisa la Good News International Church lakini upande wa mashtaka haukuleta ushahidi kuonyesha kuwa vidio zilizofikishwa mahakamani zilipeperushwa na kituo cha runinga cha Times,” alisema. Mackenzie aliiambia mahakama kuwa anafahamu kuwa jumbe zake za nyakati za mwisho ziko kwenye chaneli ya YouTube inayoitwa Times Tv na kwamba yeye ndiye alizipakia huko ili kuwasilisha mafundisho yake. Hata hivyo, mahakama ilisema kuwa serikali kupitia kwa Kiongozi wa Mashtaka Joseph Mwangi ilithibitisha kesi dhidi ya Mackenzie bila shaka yoyote. Hakimu alibaini kuwa Mackenzie alishindwa kujiondoa kutoka kwa ushahidi wa mashahidi wanne wa upande wa mashtaka na vielelezo vikiwemo kanda za video akitoa mahubiri hayo makali. Pia, mahakama iliona kuwa Mackenzie alikiri kuwa Televisheni ya Times ilikuwa ya kanisa lake, ambapo filamu za DVD zenye mahubiri ya wakati wa mwisho zilipatikana ofisini kwake. Mackenzie angali kizuizini katika gereza la Shimo La Tewa. Anazuiliwa kuhusiana na kesi ya vifo vya mamia ya watu katika msitu wa Shakahola. Anadaiwa kuwapotosha wafuasi wa mafundisho yake ambapo zaidi ya wa 400 waliangamia kupitia mfungo mbaya ambao umeishangaza dunia. Mahakama imemruhusu Mackenzie muda zaidi kuwasilisha jibu la ombi la serikali la kutaka kumweka kizuizini kwa miezi sita zaidi. Hakimu Mwandamizi Mkuu wa Shanzu Yusuf Shikanda wakati huo huo alimruhusu wakili wa Mackenzie, Bw Wycliffe Makasembo kukutana naye (Mackenzie) na mwenzake kupata maelezo ya kuweka kwenye hati ya kiapo ya kujibu ombi la serikali. Bw Shikanda aliagiza washukiwa ambao wanazuiliwa katika magereza ya Kilifi na Malindi wafikishwe katika gereza la Shimo la Tewa wiki ijayo kwa mkutano wa saa moja na wakili wao. Mahakama iliagiza kikao kati ya washukiwa hao na wakili wao kifanywe kabla ya saa sita mchana. Mahakama pia iliagiza Sh103, 000 zilizopatikana kutoka kwa mshukiwa aliyekufa Joseph Buyuka ziwasilishwe kortini mnamo Novemba 20, 2023. Hakimu pia aliagiza kwamba kitambulisho cha mke wa Makenzie, Bi Rhoda Wambua, ambacho kilichukuliwa na serikali, kirudishwe kwake. Serikali imeorodhesha sababu kadhaa kwa nini inataka Mackenzie na wafuasi wake wazuiliwe kwa siku 180 zaidi huku uchunguzi wa kile kilichotokea katika msitu wa Shakahola ukiendelea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  